ટ્વેન્ટિ-ર૦ વર્લ્ડકપની રોમાંચક ફાઈનલ મેચમાં ઈંગ્લેન્ડ પાસેથી રીતસરનો વર્લ્ડ કપ આંચકીને વેસ્ટ ઈન્ડિઝ ચેમ્પિયન બન્યું હતું. ટ્વેન્ટિ-ર૦ સિરીઝનો નશો ક્રિકેટરસિકોમાં ઊતર્યો નથી ત્યાં ૯મી એપ્રિલથી ઈન્ડિયન પ્રીમિયર લીગ (આઈપીએલ)ની શરૂઆત થઈ રહી છે. ક્રિકેટનો આ મહાકુંભ લગભગ પોણા બે મહિના સુધી ચાલશે. શાળાઓમાં પરીક્ષા પૂર્ણ થઈ જતાં આઈપીએલની મેચો ઉનાળાના વેકેશનમાં ગુજરાતીઓને મોજ કરાવશે. સૌરાષ્ટ્રવાસીઓમાં ખાસ આઈપીએલનો નશો છવાયેલો છે, કારણ કે આઈપીએલની આ ૯મી સિઝનમાં ગુજરાતની ટીમ ‘ગુજરાત લાયન્સ’ ભાગ લઈ રહી છે અને આ ટીમ રાજકોટ બેઝ હોવાથી જ રાજકોટ સહિત સમગ્ર સૌરાષ્ટ્રવાસીઓમાં અનોખો ઉત્સાહ છે.